ཆབ་སྲིད་ཀྱི་ཐོག་ལ་ང་ཚོར་ཁུངས་ཆེན་པོ་ཡོད་པ་མ་རེད།ཆེ་ས་མ་མཐོང་བར་ཆུང་ས་ལ་མགོ་འཁོར་ནས་བསྡད་པ་རེད།ལུང་ཆུང་རེ་ལ་དཔོན་ཆུང་རེ།ལུང་ཆུང་རེ་ལ་བླ་མ་རེ་བྱས་ཏེ་སོ་སོའི་ཆུང་ཆུང་དེ་ལ་མགོ་འཁོར་ནས་བསྡད་པ་མ་གཏོགས་སྔར་ཆོས་རྒྱལ་མེས་དབོན་རྣམ་གསུམ་སྐབས་ཀྱི་བོད་སྤྱི་ཇི་ལྟ་བུ་ཞིག་ཡིན་པ་ལ་བསམ་བློ་མེད་པར་ཕྱིན་པ་རེད།ཡིན་ནའང་།མཁན་ཆེན་ཞི་འཚོ་ཡབ་སྲས་ཀྱིས་ཆོས་དང་རིག་གཞུང་བོད་ལ་ལག་སྤྲོད་གནང་བཞག་པ་དེ་ང་ཚོ་བོད་ཀྱི་མེས་པོ་ཚོས་ཧུར་ཐག་འབད་ཐག་གིས་འཛིན་སྐྱོང་བྱས་འདུགམཁན་ཆེན་ཞི་བ་འཚོ་ཁོང་ནི་ནཱ་ལེནྡྲའི་མཁས་པ་དང་ཀླུ་སྒྲུབ་ཡབ་སྲས་སོགས་ཀྱི་རྗེས་འབྲངས་ཆགས་ཡོད་པ་རེད།དཔལ་ནཱ་ལེནྡྲའི་མཁས་པའི་དབང་པོ་དེ་སྔ་རྒྱན་དྲུག་མཆོག་གཉིས་བཤད་བཞིན་པ་དང་།བར་སྐབས་ནས་ངོས་ཀྱིས་པཎ་གྲུབ་བཅུ་བདུན་བརྗོད་བཞིན་པ་དེ་ལོ་རྒྱུས་ནང་བླ་མ་རྩ་ཆེན་པོ་རེད་ཅེས་ཟེར་བ་ཙམ་མ་རེད།བསྟན་འགྱུར་ནང་གི་བུདྡྷ་པཱ་ལི་ཏ་དང་།དེ་བཞིན་དབུ་མ་འཇུག་པའི་རྩ་འགྲེལ་སོགས་ལ་ང་ཚོས་བལྟ་བཞིན་ཡོད་པ་རེད།དེར་བརྟེན་ནཱ་ལེནྡྲའི་རྒྱན་དྲུག་མཆོག་གཉིས་ཞེས་ནམ་རྒྱུན་བཤད་བཞིན་པའི་སྟེང་མཁས་པའི་དབང་པོ་གཞན་པ་དེ་དག་ཀྱང་བསྣོན་པ་བརྒྱབ་སྟེ་པཎ་གྲུབ་བཅུ་བདུན་བཟོས་པ་ཡིན།